dh-unibe/image-text_koenigsfelden-charters-post-1500 huggingface dataset:
Wir, Johannes Tùrˀ, von gotz gnaden abt, und der convent gemeinlich des erwirdigen gotzhuses ze Vettingen, Sant Bernhartes ordens, in Constantzˀ
bistum gelegen, tuͦnd kunt und vˀjechent ✳ offenlich menlichm̄ mit disem briefe ✳ fùr ùns und ùns₎ nachkomen, dz wir sament und unvˀscheidenlichen mit gemeinem raͧt ùns₎s cappitels recht und redlich gewechslet habent in eines staͤten, ewigen wechsels wise, unwidˀruoͤfliche den
erwirdigen und geistlichn̄ frowen, frow Margreten von Waͤchingen, aͤptischin, und dem convent gemeinlich ze Kùngsvelt, Sant Claren ordens,
in Constantzˀ bistom gelegen, und allen iren nachkomen ein ùns₎ guͦt fùr fry, lidig eigen, im twinge ze Biren gelegen, mit aller zuͦgehoͤrde, dz vor
ziten buweti Clewi Zimberman da selbs ze Biren, giltet jerliches einen mùt roggen, einen mùt haber und achtzechen pfening gewonlicher ✳
mùntze ze Ergoͤw. und habent inen dz jetzgn̄̄t guͦt gebn̄ mit aller zuͦgehoͤrde in wechsels wise umb ein ander guͦte, oͧch da selbs ze Bir im
twinge gelegen, mit aller zuͦgehoͤrde, dz vorziten Bûrgi Bachlin da selbz buweti, giltet jerlichs zinses ein fiertel kernen, drù fiertel haber,
fier schilling pfening₎, zwoͤ herbsthuoͤnre und umb drù pfund pfening₎ gewonlicher mùntze, so die obgn̄̄t₎ von Kùngsvelt ùns oͧch darumbe
nachgebn̄ und bezalt hant, des wir vˀgechent mit disem briefe. und darumb habn̄ wir fùr ùns und ùnser nachkomen des vorgn̄̄t₎ ùns₎s
guͦtz, ze Biren geleg₎, ùns erzigen ze handn̄ dˀ obgn̄̄t₎ von Kùngsvelt und ir nachkomen und behabn̄ ùns noch ùns₎n nachkomen an dem vorgn̄̄t₎ ùns₎m
guͦte ein kein teil fordˀ noch ansprach nit me, und setzent oͧch die obgn̄̄t₎ von Kùngsvelt und alle ir nachkomen des obgn̄̄t₎ ùns₎s guͦtz mit aller
zuͦgehoͤrde in nutzlich und ruͦwenklich in gewert ze habende, ze nutzende, ze niessende, ze besitzende, ze besetzende und ze entsetzende fùr frige,
lidig eigen, frilich, fridlich und ruͦwenklich aͧn alle geferde. wir, die obgn̄̄t₎ von Vetting₎, lobent oͧch fùr ùns und alle ùns₎ nachkomen die egn̄̄t₎
von Kùngsvelt und alle ir nachkomen des vorgn̄̄t₎ gewechsleten guͦtz mit aller zuͦgehoͤrde nach des landes rechte und guͦten gewonhheiten recht weren ze sinde, an allen den stetten, da sy der wˀschaft bedurfent und notdurftig wˀdent, da widˀ niemer ze tuͦnde noch
schaffen getaͧn, geistlich noch weltlich, heimlich noch offenlich, in dehein wise ungefarlich. und erzichent ùns und alle ùns₎ nachkomen
hie widˀ einhellenklich aller hilfen und schirmen, so wir ùns₎ nachkomen odˀ jeman von ùns₎n wegen ùnser obren, baͤpste, bischof, aͤpte,
geistlich odˀ weltlich, hie widˀ disen wechsel wˀt, da widˀ getuͦn odˀ erdenken konden odˀ moͤchtent aͧn alle geferde. und dz diser wechsel
nun und hie nach ewenklich gantz, staͤt und vest belip, oͧch ze einem warem und staͤtem urkùnd aller vorgeschribnen stuken und artikeln
habn̄ wir, obgn̄̄tˀ Johannes Tùr und oͧch gemeinˀ convent ze Wettingen, fùr ùns und ùns₎ nachkomen ùns₎ eigni ingesigel offenlich gehenkt
an disen brief, der gebn̄ ist am nechsten fritag vor pfingsten, do man zalt von xp̄i gebùrt tusent fierhundert und acht jar.
abtes Wetting₎
convent Wetting₎ ingesigel
Königsf. 482
✳ K ✳
✳ D ✳ 64 ✳ a
Staatsarchiv
AARGAU
Bir ij
✳ diser brief ist als wir mit
den von Wetting₎ einen wechsel
getan habent ✳
geleg₎ diz guͦt ze Bire ✳
also ist es